ለኢትዮጵያ ህዳሴ ግድብ ግንባታ ባለፉት 6 ወራት 484 ሚሊዮን ብር መሰብሰቡ ተገለጸ
ታላቁ የህዳሴ ግድብ ግንባታ ህዝባዊ ተሣትፎ ማስተባበሪያ ጽህፈት ቤት ባለፉት 6 ወራት 484 ሚሊዮን ብር መሰብሰቡን አስታውቋል፡፡ጽህፈት ቤቱ በበጀት ዓመቱ እስከ አንድ ቢሊዮን ብር ለመሰብሰብ አቅዶ እየሰራ ሲሆን በቀጣይ የተጠናከረ አፈጻጸም ለማስመዝገብ እንደሚንቀሳቀስ የኢትዮጵያ ዲያስፖራ ማሕበር እና የህዳሴው ግድብ ማስተባበሪያ ጽሕፈት ቤት ባዘጋጁት ጋዜጣዊ መግለጫ ገልጿል፡፡መቀዛቀዝ የታየበትን የህዝባዊ ተሣትፎ ለማነቃቃት የተለያዩ መድረኮችን በቀጣይነት እንደሚያዘጋጅ የህዳሴው ግድብ ማስተባበሪያ ጽሕፈት ቤት የህዝብ ግንኙነት ዳይሬክተር አቶ ኃይሉ አብርሃም ገልጸዋል፡፡በነገው ዕለትም ከንቅናቄ መድረኮች አንዱ የሆነው ሁሉም የዳያስፖራ አካላት የሚገኙበት መድረክ በራስ ሆቴል እንደሚዘጋጅ በምገለጫው ተገልጿል፡፡ዲያስፖራው ባለፉት ሰባት ዓመታት 46 ሚልዮን ዶላር ድጋፍ ማድረጉ የተገለጸ ሲሆን ሃገሪቱ ካላት ዲያስፖራ ቁጥር አንጻር ድጋፉ አነስተኛ መሆኑ ተጠቁሟል፡፡በመሆኑም በተለይም በምዕራብ አውሮፓ የሚገኙ ዲያስፖራዎች የሚጠበቅባቸውን ያህል ድጋፍ ስላላደረጉ ትኩረት አድርጎ እንደሚሰራ የዲያስፖራ ማሕበሩ ዋና ዳይሬክተር አቶ አብርሃም ስዩም አስታውቋል፡፡ለዚህም ዲያስፖራው ለህዳሴው ግድብ አዲስ የዲያስፖራ ተሳትፎ ንቅናቄ ለመፍጠር እና በዲያስፖራው ዘንድ በህዳሴ ግድቡ ዙሪያ ያለውን ብዥታ ለማጥራት ነገ የምክክር መድረክ እንደሚካሄድም ገልጸዋል፡፡በተመሳሳይም በነገው ዕለት የተለያዩ የህዝብ አደረጃጀቶች የሚሳተፉበት የንቅናቄ መድረክ በካፒታል ሆቴል እንደሚካሄድ ተገልጿል፡፡ታላቁ የኢትዮጵያ ህዳሴ ግድብ ከሁለት ዓመት በኋላ ኃይል ማመንጨት እንደሚጀምር የተገለጸ ሲሆን ከአራት አመት በኋላ ተገንብቶ እንደሚጠናቀቅ ይጠበቃል፡፡